Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamine

(2020/C 51/15)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1308/2013 (1) artiklile 98 kahe kuu jooksul alates käesoleva dokumendi avaldamise kuupäevast.

KOONDDOKUMENT

„Adamclisi“

PDO-RO-N0037

Taotluse esitamise kuupäev: 30 märtsil 2016

1. Registreeritav(ad) nimetus(ed)

Adamclisi

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Valgete ja roosade veinide analüütilised ja organoleptilised omadused

Valged veinid on tasakaalustatud, hea happesuse, tugeva lõhnaprofiili ja kompleksse taimebuketiga; värvus varieerub helekollasest kergelt küpse nisuõle värvi ja kollakasroheliseni.

Aroomid hõlmavad laia valikut troopilisi puuvilju, mille puhul on ülekaalus tsitruselised, eriti veriapelsinid, kombineerituna banaani ja ananassi intensiivse aroomi ning karusmarja, greibi ja leedripuu õite aroomiga.

Erinevate roosa varjunditega – heledast intensiivseni – roosadel veinidel on väga hea viinhappesus, mis annab neile erilise värskuse ja toob esile nende spetsiifilise lõhna. Antotsüaniini rikkalik kogus annab roosadele veinidele roosi varjundid.

Roosade veinide maitsebuketis on tunda kirssi ja veriapelsini, ning intensiivset valge sõstra nüanssi. Väga kerged mineraalidest tulenevad nüansid – mida mõjutab mullastik, kus viinamarjad kasvavad – jäävad peaaegu täielikult domineerivate puuviljaaroomide ja nende meeldivalt värskendava happesuse varju.

Üldised analüütilised omadused Maksimaalne üldalkoholisisaldus (mahuprotsentides) 15 Minimaalne tegelik alkoholisisaldus (mahuprotsentides) 11,5 Minimaalne üldhappesus 4,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 18 Maksimaalne vääveldioksiidi üldsisaldus (milligrammides liitri kohta) 200

Punaste veinide analüütilised ja organoleptilised omadused

Punaseid veine iseloomustab tugevalt intensiivne värvus alates tumepunasest noore veini korral kuni rubiinpunaseni lühikese laagerdumisperioodi ajal, ning suhkrute, antotsüaniinide ja polüfenoolide kuhjumine, mis loob ekstraheeritud veinide saamist soodustavate tegurite kompleksi.

Punaste veinide aroomis eristuvad metsamarjad, eelkõige üleküpsenud mustikad, mandlid ja mõrud mustad kirsid, kombineerituna selliste vürtsidega nagu must ja roheline pipar, ning kergelt suitsutatud ploomid koos värskelt niidetud heina ja ilmeka musta sõstra buketiga sametiste tanniinide taustal.

Üldised analüütilised omadused Maksimaalne üldalkoholisisaldus (mahuprotsentides) 15 Minimaalne tegelik alkoholisisaldus (mahuprotsentides) 11,5 Minimaalne üldhappesus 4,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 20 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

a. Peamised veinivalmistustavad

Veinivalmistamise puhul kehtestatud piirangud

Järgmiste veinivalmistamisprotsesside kasutamine on keelatud:

— viinamarjavirde ja pressimisjääkide segu kuumtöötlemine punaste veinide tootmisel;

— jahutamisel toimuv kontsentreerimine;

— alkoholitustamine;

— vääveldioksiidi kõrvaldamine füüsilistel menetlustel;

— katioonvahetite kasutamine.

b. Maksimaalne saagikus

Täisküpsena koristatud viinamarjadest toodetud valgete, roosade ja punaste veinide puhul:

7 000 kilogrammi viinamarju hektari kohta

Roosade ja punaste veinide puhul:

68 hektoliitrit hektari kohta

Valgete veinide puhul:

70 hektoliitrit hektari kohta

6. Määratletud geograafiline piirkond

Kontrollitud päritolunimetusega „Adamclisi“ veinide tootmiseks kindlaks määratud piirkond hõlmab järgmisi Constanța maakonna asulaid:

— Adamclisi omavalitsus:

— Adamclisi küla;

— Abrudi küla;

— Hațegi küla;

— Urluia küla;

— Zorille küla.

7. Peamised veiniviinamarjasordid

’Pinot Noir N’ – ’Blauer Spätburgunder’, ’Burgund mic’, ’Burgunder roter’, ’Klävner Morillon Noir’

’Chardonnay B’ – ’Gentil blanc’, ’Pinot blanc’, ’Chardonnay’

’Fetească neagră N’ – ’Schwarze Mädchentraube’, ’Poama fetei neagră’, ’Păsărească neagră’, ’Coada rândunicii’

’Cabernet Sauvignon N’ – ’Petit Vidure’, ’Bourdeos tinto’

’Sauvignon B’ – ’Sauvignon verde’

’Syrah N’ – ’Shiraz’, ’Petit Syrah’

8. Seos(t)e kirjeldus

Seos geograafilise piirkonnaga – teave piirkonna kohta

Piirkonna piiritlemine ei põhine ühele tootjale kuuluval kinnistul, vaid Adamclisi mulla- ja ilmastikutingimustel, mis erinevad Murfatlari ja Oltina kontrollitud päritolunimetusega naaberpiirkondade tingimustest.

Adamclisi piirkond on kauaaegne ajalooliselt dokumenteeritud viinamarjakasvatuspiirkond Rumeenia Dobrogea piirkonnas.

Adamclisi asub Dobrogea edelaosa kõrgeimal platool Oltina ja Murfatlari alade lähedal. See asukoht ning asjaolu, et siin on mustmullad – võrreldes naaberalade valdavalt lösspinnasega –, annavad Adamclisi punastele veinidele keskmise täidluse mitmete julgete esmaste aroomidega (puuviljasus), näiteks suitsutatud kuivatatud puuviljad ja metsamarjad, samal ajal kui valgetel veinidel on ilmekad mineraalidest tulenevad nüansid tänu rendsiinale ja mustale rähkmullale.

Seos geograafilise piirkonnaga – põhjuslik seos

Adamclisi platoo, kus on valdavalt mustmullad ja lubjakivisetted kuni 0,8 m sügavusel ja mis sisaldab rohkelt rauda ja magneesiumi, ning tänu üle 1 800 tunni aastas paistvale päikesele toodetakse valgeid veine, mis on puuviljased, ent lillearoomiga ja täidlased, ning punaseid veine, eelkõige Murfatlari kaitstud päritolunimetusega veine, mille sametised pehmed tanniinid mahendavad sordile iseloomulikku karedust.

Murfatlari viinamarjakasvatajate ja veinitootjate teadus- ja arendusjaama poolt läbi viidud mulla- ja agrokeemilistes uuringutes leiti, et ajavahemikus 1975–1980 loovutati Adamclisis viinapuudele märkimisväärne ala. Kõnealune ala puhastati mitu aastat hiljem (2000–2001) ning seejärel istutati sinna väärissordid. Asjaomased alad erinevad Murfatlari ja Oltina kaitstud päritolunimetusega naaberpiirkondadest, mõnikord märkimisväärselt erinevate keskkonnatingimuste poolest.

Erinevalt Murfatlari ja Oltina piirkonnast soosib Adamclisi piirkonna lähedus külgnevatele metsadele soodsate sademete paremat jaotust kõigi sortide kasvuperioodil.

Doonau kaldal asuva Oltina naaberpiirkonnaga võrreldes on Adamclisis palju harvem udu, mistõttu saavutatakse hea päikesepaiste tõttu kasv ja täisküpsus palju varem ning viinamarjadesse kuhjub rohkem polüfenoole ja antotsüaniine kui naaberpiirkondades. Seetõttu on veinid täidlasemad ja sametisemad, metsamarjade ja vürtside aroomiga (punased veinid) või värsked ja õlised troopiliste puuviljade ja meekärje aroomiga.

Valgete ja punaste veinide omadused määravad kindlaks sellised tegurid nagu päikesepaisteliste päevade arv aastas (keskmiselt 300 päeva aastas), mustmuld, mille pinnal on karbonaatkivimid, rikastatud viinapuude jaoks vajalike toiteelementidega, ning Adamclisi piirkonna asukoht Dobrogea edelaosa mandriplatool optimaalsel kaugusel nii Mustast merest kui ka Doonaust, mis leevendavad kuumalaineid ja muudavad suve päevased maksimumtemperatuurid suhkrute kuhjumiseks ideaalseks; kasteseid öid ei eksisteeri piirkonnas esineva tuule tõttu peaaegu üldse.

Punakaspruunides muldades olevale lubjakivile ja lubjarikkale liivakivile moodustuvate rauasoolade rikas muld võimaldab suurepärast antotsüaniinide kuhjumist, mida väljendab punaste veinide intensiivne värvus ja nende kerge mineraalide maitse, aidates kaasa nende pikale viljakale viimistlemisele.

Seos geograafilise piirkonnaga – teave inimfaktorite kohta

Veini kvaliteedi tagavad spetsialistid, kellel on oskused traditsiooni säilitavate veinide saamiseks, kasutades samal ajal viinamarjaistandustes ja veini tootmisel uudset tehnoloogiat.

Enamikus istandustes (enamasti asuvad viinamarjaistandused mõõdukatel või mägistel astangutel) hooldavad tootjad viinamarjaistandusi pika ja lühikese lõikuse abil. Selline lõikus koos huumus- ja mineraalirikka mullaga tagab Adamclisi kaitstud päritolunimetusega piirkonnale iseloomulike veinide tootmise.

Adamclisi kaitstud päritolunimetuse eripära säilimise tagamiseks on lubatud veine toota alates viinamarjakasvatuse kolmandast aastast, mille tulemuseks on veinid, kus suhkrud, antotsüaniinid ja polüfenoolid on väga hästi kuhjunud ja mille püsiv alkoholisisaldus on üle 12,5–13 mahuprotsendi.

Pinnase tüüp (lössisetted, eriti punaste veinide jaoks soodne karbonaat) on võimaldanud aja jooksul viinamarjaistanduste eripärast hooldust, lisades sellele viimastel aastatel Adamclisi piirkonna mullastiku- ja kliimatingimustega kohandatud sertifitseeritud istutusmaterjali, s.t väga tootlike kloonide pookoksad ja pookealused, mis võivad olla väga vastupidavad kuumusele, kuivadele suvedele ning karmidele tugevate tuultega talvedele.

Seos geograafilise piirkonnaga – andmed toote kohta

Adamclisile iseloomulik kliima ja mullastik tagab piirkonnas toodetud veinidele eripära, mis erineb naaberpiirkondades kasvatatud viinamarjadest valmistatud veinidest.

Valgete veinide värvus varieerub küpse nisu värvusest kollaseni, roheka sillerdusega, ning nende intensiivsed aroomid varieeruvad sidrunist ja viinapuuõitest kuni ananassi ja banaanideni, ning nende omadused määrab kindlaks pidev päikesepaiste selles piirkonnas.

Punaste ja roosade veinide värvus varieerub kahvaturoosast rubiin- või lillakaspunaseni, neis on tasakaalus viinhappesus ja alkoholisisaldus, neil on kergelt suitsutatud ploomide, mustade metsamarjade konkreetne aroom ning rohelise ja musta pipra aroom ja maitse, kombineerituna röstitud mandlite ja mõrude mustade metskirsside tugeva aroomiga. Punastes veinides on antotsüaniinid hästi kuhjunud.

Valgetel ja roosadel veinidel on tasakaalustatud struktuur ja hea happesus ning neis on suhkrud ja polüfenoolid hästi kuhjunud juba küpsemise algusest peale. Viinamarjade suurepärast küpsemist võimaldab viinamarjaistanduste jätmine kaguossa, kus on palju päikeselisi päevi ja tasakaalus sademete hulk, kombineerituna huumuse ja toitainete keskmise / kõrge sisaldusega muldadega. Antotsüaniinide, polüfenoolide ja suhkrute kuhjumine annab veinidele tasakaalu ja komplekssed aroomid, millele aitab kaasa ka asjaolu, et lehtede eemaldamise asemel kärbitakse viinapuid vaid kergelt juulis-augustis, andes neile rikkalikult produktiivse vegetatiivse massi, mis säilitab ka aromaatse potentsiaali.

9. Olulised lisatingimused

Puuduvad

Link tootespetsifikaadile

http://onvpv.ro/sites/default/files/caiet_sarcini_doc_adamclisi_modif_cf_notif_comisiei_europene_din_20.05.2019_no_track_changes.pdf

(1) ELT L 347, 20.12.2013, lk 671.